RESOLUCIÓN do 3 de xullo de 2009 pola que se procede á segunda convocatoria para o exercicio 2009, en réxime de concorrencia competitiva, de determinadas liñas de axuda do Instituto Galego de Promoción Económica.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 14/07/2009

Mediante Resolución do 5 de febreiro de 2009 publicouse a nova redacción das bases reguladoras dos incentivos económicos e das bases reguladoras dos procedementos de tramitación das liñas de axuda o Igape (Diario Oficial de Galicia nº 31, do 13 de febreiro).
Estas bases prevén que as convocatorias de axudas, que conterán en todo caso o prazo de presentación de solicitudes e os créditos asignados a elas, serán aprobadas mediante resolución do director xeral do Igape e publicadas no Diario Oficial de Galicia.
As solicitudes tramitaranse segundo o establecido no capítulo I das bases reguladoras dos procedementos de tramitación das liñas de axuda do Igape, publicadas mediante a antedita Resolución do 5 de febreiro de 2009 (Diario Oficial de Galicia nº 31, do 13 de febreiro).
Na súa virtude e de conformidade coas facultades que teño conferidas,
RESOLVO:
Primeiro.-Convócanse en réxime de concorrencia competitiva as seguintes liñas de axuda das bases reguladoras das axudas a proxectos colaborativos de carácter empresarial, publicada mediante Resolución do 5 de febreiro de 2009 (Diario Oficial de Galicia nº 31, do 13 de febreiro), cuxo prazo de presentación de solicitudes se abrirá ao día seguinte da súa publicación no Diario Oficial de Galicia; e pecharase aos corenta días naturais; no caso de coincidir o inicio ou o remate do prazo en sábado ou día inhábil en Santiago de Compostela o prazo trasladarase ao día hábil seguinte.
1. Realización en Galicia de xornadas técnicas, seminarios, foros ou premios dirixidos á difusión de técnicas, metodoloxías, ferramentas ou boas prácticas nos núcleos da innovación á mellora competitiva ou ao aprendizaxe (procedemento IG114-artigo 1.1º 1 a)).
2. Realización en Galicia de encontros empresariais entre emprendedores e investidores privados (business angels) (procedemento IG114-artigo 1.1º 1 b)).
3. Realización en Galicia de congresos ou eventos expositivos de alcance internacional (procedemento IG114-artigo 1.1º 1 c)).
Os créditos dispoñibles para concesións nesta convocatoria ascenden a 500.000 , que se aboarán con cargo á aplicación orzamentaria E4/10/02-651800 dos orzamentos do Igape para o 2009.
Segundo.-Todos os eventos incluídos nas solicitudes de axuda que se presenten ao abeiro desta convocatoria deberán realizarse entre o 1 de xullo de 2009 e o 31 de decembro de 2009.
Terceiro.-Para todos os créditos especificados nesta convocatoria resérvase un 10% para proxectos localizados nos municipios da Costa da Morte, e outro 10% para proxectos localizados na comarca de Valdeorras, que figuran nos anexos IV e V, respectivamente, das bases reguladoras dos incentivos económicos do Igape. Así mesmo, para os proxectos localizados nas comarcas de Ferrol, Eume e Ortegal, que figuran no anexo III das bases reguladoras dos incentivos económicos do Igape, resérvase outro 10% dos devanditos. No caso de que os proxectos aprobados non esgoten os créditos reservados, o remanente aplicarase aos restantes proxectos.
Cuarto.-Á vista do volume das solicitudes presentadas para cada liña e mediante resolución, o director xeral do Igape poderá redistribuír entre elas os créditos aprobados, os cales tamén poderán ser ampliados e as partidas orzamentarias modificadas mediante resolución publicada para o efecto.
Quinto.-Os requisitos das letras c), e) e l) do artigo 20.2º da Lei 9/2007, do 13 de xuño, de subvencións de Galicia, indícanse nas bases reguladoras dos incentivos económicos do Igape publicadas mediante Resolución do 5 de febreiro de 2009 (Diario Oficial de Galicia nº 31, do 13 de febreiro) e os requisitos das letras f), h), i), j), k), m) e n) do citado artigo, reséñanse nas bases reguladoras dos procedementos de tramitación das liñas de axuda do Igape publicadas tamén mediante dita Resolución do 5 de febreiro de 2009.
Sexto.-O modelo de solicitude e demais anexos son os xa publicados coas bases reguladoras dos incentivos económicos do Igape (Diario Oficial de Galicia nº 31, do 13 de febreiro de 2009).
Santiago de Compostela, 3 de xullo de 2009.
Joaquín Varela de Limia de Cominges
Director xeral do Instituto Galego de Promoción
Económica